6.9.2022
ET
Euroopa Liidu Teataja
C 342/55 Kolmapäev, 16. veebruar 2022
vallas, süsteemsete uuringute tulemused ja töötada välja liigispetsiifilisi direktiive, võttes arvesse loomakasvatuse olemust, loomade elu eri etappe, loomakasvatusega mitteseotud tavasid, mida loomakasvatusettevõtetes kasutatakse, traditsioone ja piirkondlikke tingimusi ning mulla- ja kliimatingimuste mitmekesisust;
37. märgib, et kehtivad loomade heaolu käsitlevad ELi õigusaktid ei ole kõikehõlmavad, ja palub komisjonil hinnata vajadust konkreetsete loomade heaolu käsitlevate õigusaktide järele ja nende mõju, võttes arvesse uusimaid teaduslikult põhjendatud teadmisi toidulooma liikide kohta, mida liigispetsiifilised õigusaktid praegu ei hõlma; võtab teadmiseks loomapõhiste heaolunäitajate puudumise ülddirektiivi, sigu käsitleva nõukogu direktiivi 2008/120/EÜ, lihakanu käsitleva nõukogu direktiivi 2007/43/EÜ ja munakanu käsitleva nõukogu direktiivi 1999/74/EÜ puhul; tunnistab lisaks, et puuduvad kvantifitseeritavad nõuded selliste keskkonnatingimuste rakendamiseks ja jälgimiseks nagu õhukvaliteet (lämmastik, CO2, tolm), valgustus (kestus, heledus) ja minimaalne müra, mis mitte ainult ei mõjuta loomade heaolu, vaid moonutab erinevate tõlgendusvõimaluste tõttu ka konkurentsi; palub, et komisjon kehtestaks jõustatavad ja kvantifitseeritavad näitajad, mis peaksid olema liigispetsiifilised ja teaduslikust seisukohast ajakohased;
38. nõuab tungivalt, et komisjon selgitaks oma raamistikku järelevalveks liikmesriikide üle, tagaks kahjulike tavadega võitlemise ja alustaks rikkumiste korral rikkumismenetlusi; rõhutab täppisloomakasvatustehnoloogiate tähtsust, sealhulgas selliste põllumajandusloomade tervise ja heaolu jälgimise vahendite potentsiaali, mis aitavad ennetada ja paremini kontrollida haiguspuhanguid põllumajandusettevõtetes; rõhutab, et loomade heaolu käsitlevate õigusaktide rikkumise määr tuleneb paljudest teguritest, sealhulgas jõustamatud ja mittekvantifitseeritavad loomapõhised näitajad; märgib, et kontrollide sagedus liikmesriikides jääb vahemikku 1–30 %; on mures, et see väga erinev kontrollide sagedus tähendab kas kontrollimääruse (19) eiramist või toob kaasa suure surve põllumajandustootjatele; kutsub seetõttu komisjoni ja liikmesriike üles ühtlustama kontrollimääruse rakendamist, et ühtlustada kontrollide sagedus liikmesriikide ja loomakasvatussektorite vahel; palub, et komisjon annaks igal aastal Euroopa Parlamendile aru oma meetmete ja liikmesriikide meetmete kohta, millega parandatakse ELi põllumajandusettevõtetes peetavate loomade heaolu;
39. palub komisjonil lisada igale otsusele teaduslik ja mõjuhinnang (sealhulgas keskkonna-, majanduslik ja sotsiaalne mõju), milles võetaks arvesse põllumajandusmeetodite mitmekesisust igas ELi sektoris ning analüüsitaks olukorda nii looma (liikide kaupa ja eri tootmisetappides) kui ka põllumajandustootja seisukohast, et võtta arvesse kodanike ootusi ja luua tõhus aretussüsteem, tagamaks, et loomad elavad heades tingimustes, austatakse loomade heaolu ja põllumajandustootjad saavad majanduslikku tulu;
40. rõhutab, et liikmesriigid peaksid sätestama asjakohase jõustamiskorra, mida võiks liikmesriikide vahel ühtlustada, ning et liikmesriigid peavad igal ajal tagama ELi õigusaktide range jõustamise; kutsub komisjoni üles esitama Euroopa Parlamendile korrapäraselt aruandeid loomade heaolu käsitlevate ELi õigusaktide rakendamise ja jõustamise kohta, milles tuleks teha kindlaks lüngad ja esitada rikkumiste jaotus liikmesriikide, loomaliikide ja rikkumiste liikide kaupa;
41. kutsub komisjoni üles parandama koostööd kõigi sidusrühmade vahel ja hõlbustama dialoogi liikmesriikide erinevate osalejate vahel, et võimaldada neil ühiselt kaaluda muutusi loomakasvatussüsteemides; ergutab jagama loomakasvatussektorite ja riikide vahel häid tavasid; soovib, et töötataks välja vahendid, et julgustada teedrajavaid loomakasvatajaid osalema arendusprojektides; nõuab, et loomakasvatajad ja loomade heaolu uurivad teadlased kaasataks Euroopa eri piirkondades tehtavate uuringute kõikidesse etappidesse; soovib, et uuringudokumendid ja heade tavade levitamise dokumendid tõlgitaks kõikidesse Euroopa Liidu keeltesse; tunnistab programmi „Euroopa horisont“ potentsiaali teadusuuringute ja innovatsiooni valdkonnas ning ootab projektide puhul asjakohast tasakaalu liikmesriikide vahel; julgustab komisjoni edendama tulemustele suunatud lähenemisviisi, mis oleks sobiv keskkond liikmesriikide esindajate, teadusasutuste, sidusrühmade, põllumajandustootjate ja valitsusväliste organisatsioonide koondamiseks ning arvamuste ja parimate tavade vahetamiseks, et tagada loomade heaolu käsitlevate õigusaktide ühetaoline rakendamine liikmesriikides kooskõlas rohelise kokkuleppe eesmärkidega;
(19)
Euroopa Parlamendi ja nõukogu 15. märtsi 2017. aasta määrus (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimeterviseja taimekaitsevahendite alaste õigusnormide kohaldamine (ELT L 95, 7.4.2017, lk 1).